2007-ben Rúzsa Magdi volt az első magyar résztvevő, aki a szabad nyelvhasználatot kihasználva angol nyelven adta elő dalát. A következő évben Csézy is angolul énekelt, de ő néhány magyar nyelvű sort is illesztett dalába. Ádok Zoli 2009-es dala szintén angol volt, míg 2011-ben Wolf Kati Csézyhez hasonlóan a kevert nyelvű verziót énekelte, majd a Compact Disco "Sound of Our Hearts" című dala is teljes egészében angol nyelvű volt. Tehát hosszú ideig a NOX együttes volt az utolsó induló, aki teljes egészében magyarul énekelte a dalt. Azonban a 2013-as versenyző, ByeAlex úgy döntött, hogy szakít a "hagyományokkal", és - 8 év után először - "Kedvesem" című dalát teljes egészében magyar nyelven adta elő. A következő években Kállay-Saunders András, Boggie és Freddie ismét angol nyelven énekeltek. 2017-ben Pápai Joci dala viszont magyar nyelven hangzott el.